2แบงก์รัฐจ่อออก บริการบัตรเติมเงิน
ธอส.-ออมสิน เร่งออกบัตรเติมเงิน ใช้จ่ายค่างวด กดเงินสด เด้งรับอี-เพย์เมนต์
23 พ.ค. 2559

ธอส.-ออมสิน เร่งออกบัตรเติมเงิน ใช้จ่ายค่างวด กดเงินสด เด้งรับอี-เพย์เมนต์
นายฉัตรชัย ศิริไล กรรมการผู้จัดการธนาคารอาคารสงเคราะห์ (ธอส.) เปิดเผยว่า ธอส.เตรียมออกบัตรเติมเงินให้ลูกค้าสินเชื่อ เพื่ออำนวยความสะดวกในการชำระเงินค่างวดตามข้อตกลงในสัญญา โดยไม่ต้องมารอต่อคิวเพื่อจ่ายเงินที่สาขา โดยลูกค้าที่ถือบัตรเติมเงินสามารถนำเงินมาใส่ในบัตร ในช่วงแรกให้ใส่ได้ที่เคาน์เตอร์ของทุกสาขาของธนาคารก่อน หลังจากนั้นจะพัฒนาระบบให้สามารถเติมเงินได้ที่เคาน์เตอร์เซอร์วิสต่างๆ ขณะนี้อยู่ระหว่างการเตรียมทำสัญญาข้อตกลง หรือทีโออาร์ กับบริษัทที่ทำธุรกิจด้านระบบชำระเงินอิเล็กทรอนิกส์อยู่
“ลูกค้าจะสะดวกมากขึ้นเพราะสามารถเติมเงินในบัตรรอไว้ก่อนได้ พอถึงกำหนดจ่ายค่างวด ระบบจะตัดบัญชีแล้วจะแจ้งยอดที่โอนไปทางโทรศัพท์และไลน์ และหลังจากนั้น 3-5 วัน ทางธนาคารจะส่งใบเสร็จรับเงินทางไปรษณีย์ไปให้ลูกค้า และเนื่องจาก พ.ร.บ.ของธนาคารยังไม่เปิดกว้างให้ออกบัตรได้เอง ธนาคารจึงต้องให้เอกชนเข้ามาทำเรื่องนี้ ซึ่งคาดว่าน่าจะเป็นแรบบิท การ์ด ที่มีความเชี่ยวชาญเรื่องนี้” นายฉัตรชัย กล่าว
ด้าน นายชาติชาย พยุหนาวีชัย ผู้อำนวยการธนาคารออมสิน กล่าวว่า ธนาคารเตรียมจะออกบัตรพีเพิลการ์ดให้กับกลุ่มประชาชนฐานรากเข้าถึงแหล่งเงินมากขึ้น โดยมีเงื่อนไขผู้ที่ขอใช้บริการจะต้องมีรายได้ไม่เกิน 1.5 หมื่นบาท/เดือน สามารถกดเงินสดจากตู้เอทีเอ็มได้ทันที มีวงเงินไม่เกิน 5 เท่าของรายได้ โดยไม่ต้องมีหลักประกัน คาดว่าเริ่มออกบัตรได้ภายใน 3 เดือนจากนี้